寄邢和叔
作者：陳師道
朝代：宋

paragraphs: 昔作梁宋游，幽憂廢朝昏。
閉門無往還，不厭兒女喧。
隔牆聞剝啄，暮夜誰扣門。
知是邢夫子，低回過高軒。
願爲布衣交，不顧年德尊。
匆匆立談罷，又見東南奔。
江湖多病後，僅免餉魚黿。
久廢數行書，因人問寒暄。
但愛孤山西，松筠數家村。
便欲築居室，插秧仍灌園。
生前不自愛，身後何足論。
草玄笑揚雄，贊易悲虞翻。
文章徒自苦，紙筆莫更存。
却尋南郭老，隠几學忘言。
他日宦游客，誤入桃花源。
葦間見漁父，誰識王公孫。